Allerede inden de har fået eksamensbeviset i hånden, bliver de bedste studerende inden for en række fag udsat for bejlende virksomheder.

I den hårde konkurrence om at tiltrække de største talenter er virksomhederne villige til at betale universiteter op til en kvart million kroner om året for at markedsføre sig selv som attraktive arbejdsgivere.

En rundringning, DR Nyheder har foretaget til landets otte universiteter, viser, at seks af dem har samarbejdsaftaler, hvor virksomheder betaler for at vise sig frem for studerende på specifikke studieretninger.

- Konkurrencen om at få fat i de allerbedste er skærpet de senere år. Flere virksomheder forsøger derfor allerede under studierne at få fat i de skarpeste, siger Charlotte Rønhof, underdirektør i Dansk Industri.

Interesse fra udlandet

Af rundringningen fremgår det også, at fem af universiteterne oplever en stigende interesse fra virksomheder, der gerne vil brande sig selv over for kommende kandidater.

Særligt inden for fagene datalogi, finansiering, økonomi, management og ingeniør-studiet.

"Konkurrencen om at få fat i de allerbedste er skærpet de senere år. Flere virksomheder forsøger derfor allerede under studierne for at få fat i de skarpeste" Charlotte Rønhof, DI

På Copenhagen Business School (CBS) kommer interessen både fra virksomheder i Danmark og i udlandet.

- Det er en udvikling, der heldigvis har været stigende over de seneste år, hvor flere virksomheder retter henvendelse for at spørge om, hvordan de kan komme i kontakt eller i partnerskab med CBS, siger Patrick Gram, chef for CBS’ karrierecenter.

Branding for en kvart million

På CBS koster det 30.000 kroner om året at indgå i et partnerskab, hvor man for eksempel får vist sit firmalogo frem og får lov til at lægge brochurer til de studerende på universitetet.

Derudover kan virksomhederne betale 75.000 kroner for at få vist deres logo i et år i et af universitets auditorier.

Og hvis man som firma gerne vil vide, hvad karaktergennemsnittet på en studieretning er, kan man på CBS få fat i det for 5.000 kroner.

Både Aalborg Universitet, Aarhus Universitet og Syddansk Universitet tilbyder også forskellige branding-pakker til virksomhederne. Her koster de mellem 12.500 kroner op til 250.000 kroner pr. år.

Middage og byture

Virksomhederne nøjes imidlertid ikke med at gøre opmærksom på sig selv gennem plakater, brochurer og bannere.

De udsender også e-mails, ringer attraktive studerende op og inviterer dem til faglige arrangementer, events, dyre middage og byture.

Konsulentvirksomheden Deloitte er en af de virksomheder, der inviterer de studerende ud - både til middage og faglige arrangementer. Her er chef for Consulting-afdelingen ikke i tvivl om, at det er vigtig strategi, der sikrer, at de studerende tidligt får kendskab til virksomheden.

- Det er en investering fra vores side. vi ved, at det at få fat i de allerbedste kandidater er rigtig vigtigt for os. Jo bedre mennesker, vi har ansat, desto bedre rådgiver vi vores kunder, siger Morten Ry.

Intet firma er bedre end sine ansatte

Charlotte Rønhof fra DI vurderer, at flere virksomheder vil få øjnene op for, hvor vigtigt det er at plukke ansatte, inden de er færdiguddannet:

- Der er øget konkurrence, og ingen virksomhed er bedre end de mennesker, de har ansat.

Hun opfordrer derfor sine medlemmer til at komme ind i kampen om talenterne: